Vennetjeneste: Lykketoft sørgede for momsfri regning efter stor privat middag i New York ved at fremvise særligt diplomat-kort. Efterfølgende skulle vennerne indbetale på socialdemokratens danske konto

Som mangeårig socialdemokratisk topfigur har Mogens Lykketoft om nogen prædiket, at man skal sørge for at betale sin skat.

Ikke desto mindre har Mogens Lykketoft udvist en imponerende nidkærhed, da han sørgede for at slippe for momsen i forbindelse med en stor middag med nogle venner i New York i april.

Ekstra Bladet kan afsløre Lykketofts moms-fiflerier på baggrund af en mail, som socialdemokraten har sendt til en af deltagerne ved middags-arrangementet for en række gamle venner, som fandt sted 26. april i år.

Af mailen fremgår det, at Lykketoft lagde ud for gæsterne – i alt 790 danske kroner pr. person – for efterfølgende at få deltagerne til at indbetale pengene på top-socialdemokratens danske konto i Arbejdernes Landsbank.

Særligt diplomatkort

I forbindelse med at Lykketoft betalte for middagen, der foregik på en eksklusiv tyrkisk restaurant ved navn Sip Sak få gader fra Lykketofts luksuslejlighed i Trump World Tower på Manhattan, fremviste han et særligt diplomat-kort, der fritager ham for at betale moms. Et privilegium, socialdemokraten har som formand for FN’s Generalforsamling.

Dermed var Lykketofts moms-trick fuldendt: De gamle studiekammerater og deres koner slap med FN-formandens velsignelse for at betale moms af restaurant-regningen, hvis de bare indbetalte de 790 kroner for ’to måltider og vin m.v.’ på Lykketofts konto i Arbejdernes Landsbank. Lykketoft og vennerne havde nemlig også indtaget en FN-frokost med tilhørende vinmenu.

Ifølge Ekstra Bladets oplysninger skabte Lykketofts håndtering af restaurant-regningen forargelse i det private middagsselskab. En af deltagerne beretter således, at socialdemokraten direkte bekendtgjorde over for selskabet, at han ved at bruge sit særlige diplomat-kort kunne slippe for den amerikanske moms, der i staten New York udgør 8,8 pct.

Artiklen fortsætter under mailen:



Det var den her mail, der blev sendt rundt til vennerne efter middagen

Det er den politiske journalist og kommentator Henrik Qvortrup, som er kommet i besiddelse af den afslørende mail efter restaurant-besøget. Ekstra Bladet har en kopi af mailen og har desuden for uger siden søgt aktindsigt i Lykketofts repræsentationsudgifter for den periode, hvor middagen fandt sted. En aktindsigt-anmodning, som FN endnu ikke har færdigbehandlet.

Sådan er reglerne Som formand for FN’s Generalforsamling har Mogens Lykketoft et særligt kort, som undtager ham for at betale den lokale skat i staten New York. Ifølge den lokale lovgivning for skatteundtagelse til ambassadører og højtstående FN-diplomater i staten New York er reglerne ganske klare: ’Diplomatiske missioner og diplomatisk personale er undtaget fra salgs- og brugsskat, når de er betaleren, forbrugeren eller brugeren af håndgribelig personlig ejendom eller service’, hedder det i NYCRR (New York Codes, Rules and Regulations) paragraf 529 stk. 5. I Mogens Lykketofts tilfælde var det imidlertid selskabets gæster selv – som efter at have betalt deres del af regningen til til FN-formanden – reelt endte med at være både forbrugere og betalere af deres egen del af middagen. Men skattefritagelsen tilfaldt dem alligevel.

Bilags-fest

Afsløringen af Lykketofts skatte-fiflerier kommer efter, at Ekstra Bladet tidligere har oprullet den veritable bilags-fest, socialdemokraten har haft under sit ophold i New York som formand for FN’s Generalforsamling.

Udover sin årsløn i omkring 1,4 millioner har Mogens Lykketoft hver måned modtaget 17.000 kroner skattefrit til udgifter forbundet med at bo ude, herunder restaurantbesøg. Alligevel har han derudover forsøgt at få dækket en lang række bilag hos Udenrigsministeriet.

Ja, ingen regning har nærmest været for lille til, at den skulle tørres af på de danske skatteborgere. Eksempelvis har Lykketoft afleveret bilag for alt fra et abonnement på New York Times over rensning af tæpper og møbler samt indkøb af en forlængerledning til en fastnettelefon. Regeringer, som altså er blevet dækket af den danske stat ved siden af det særlige udgiftstillæg på 17.000 kroner.

Det såkaldte ’udetillæg’ skal ifølge Udenrigsministeriets regler gå til husholdning, herunder ’mad, drikke, husartikler, beklædning og restaurant’.